# SIPO – FAQ (často kladené otázky)

**Ako zmením meno alebo adresu na doklade SIPO?**

Každú zmenu treba nahlásiť priamo u vašich dodávateľov. Dodávateľ to potom dohodne so Slovenskou poštou.

# Ako môžem prehlásiť SIPO na inú osobu?

SIPO nie je možné prehlásiť na inú osobu. SIPO na pôvodnú osobu je potrebné zrušiť u vašich dodávateľov a druhá osoba si ho u dodávateľov zriadi nanovo.

# Kedy najneskôr musím realizovať platbu v danom mesiaci?

Platbu treba realizovať najneskôr v posledný pracovný deň daného mesiaca. V prípade bezhotovostnej platby musí byť v posledný pracovný deň daného mesiaca suma pripísaná už na účte Slovenskej pošty. Preto nezabudnite rátať s tým, že bankové prevody môžu trvať aj niekoľko dní.

# Čo mám urobiť, ak nechcem platiť SIPO v hotovosti, ale dať si potrebnú sumu pravidelne strhávať z môjho účtu?

Stačí podať na ktorejkoľvek pošte správne vyplnené tlačivo „[Mandát na inkaso v SEPA](http://www.posta.sk/subory/37353/mandat-na-inkaso-v-sepa.pdf)“, kde uvediete účet, z ktorého má Slovenská pošta platby strhávať. Platba bude prebiehať automaticky. Ak podáte „Mandát na inkaso v SEPA“ na pošte do 20-teho v mesiaci, platba z účtu vám bude zrealizovaná už nasledujúci mesiac.

# Čo potrebujem urobiť, keď mením banku a mám záujem i naďalej uhrádzať platby SIPO na základe povolenia na inkaso?

Je potrebné, aby ste na pošte podali správne vyplnené tlačivo „[Mandát na inkaso v SEPA](http://www.posta.sk/subory/37353/mandat-na-inkaso-v-sepa.pdf)“, ktorým zrušíte pôvodné povolenie na inkaso. Zároveň musíte na pošte podať druhé nové tlačivo „Mandát na inkaso v SEPA“, ktorým udelíte Slovenskej pošte povolenie inkasovať z vášho účtu v inej banke. O možnosti zabezpečenia prenosu mandátu z pôvodnej banky do novej banky sa môžete informovať aj v novej banke, ktorá môže všetky úkony zabezpečiť za majiteľa účtu.

# Ako mám postupovať v prípade, že na doklade SIPO mám uvedenú nesprávnu výšku platby?

V prípade nezrovnalostí platieb sa obráťte na príslušného dodávateľa služby.

# Čo sa stane, keď stratím doklad SIPO pred jeho uhradením?

Ak SIPO doklad stratíte v danom mesiaci, vystavíme vám náhradný doklad na každom oddelení spracovania SIPO. Svoju požiadavku môžete zadať cez [Zákaznícke centrum 0850 122 413](http://www.posta.sk/kontakty/zakaznicky-servis). Ak ho poškodíte, poskytneme vám na ktorejkoľvek pošte náhradný doklad, ktorý je potrebné vyplniť podľa pôvodného dokladu.

# Ako môžem zaplatiť SIPO jednorázovo z účtu v banke?

V prípade ak chcete uhradiť SIPO doklad jednorazovým príkazom na účet Slovenskej pošty použite nasledovné platobné symboly:

* číslo účtu prijímateľa v tvare IBAN: SK95 0200 0020 1400 0010 4512
* variabilný symbol: evidenčné číslo platiteľa, ktoré je uvedené na platobnom doklade SIPO
* konštantný symbol: 0558
* špecifický symbol: 333333mmrr, kde 333333 je konštanta, mm je aktuálny mesiac a rr je aktuálny rok (uvedený na platobnom doklade SIPO).

Napríklad, ak chcete uhradiť doklad za obdobie marec 2021, do špecifického symbolu zadáte 3333330321

# Môžem si dať SIPO doposielať na inú adresu?

Je to možné, ak vám do schránky chodí doklad so zelenou alebo modrou potlačou. Stačí, keď na ktorejkoľvek pošte vyplníte [Žiadosť o doplnkové a dispozičné služby](http://www.posta.sk/subory/38342/ziadost-o-doplnkove-a-dispozicne-sluzby-pdf.pdf) (tlačivo nájdete aj na www.posta.sk) a požiadate o službu Časové doposielanie.

# Čo mám urobiť, ak chcem uhradiť len niektoré platby na doklade?

Na pošte alebo u doručovateľa požiadajte o čiastkovú úhradu platby.

# Ako môžem získať potvrdenia o úhrade SIPO platieb za predchádzajúce obdobia?

Ak ste uhrádzali SIPO na pošte alebo u doručovateľa, ako doklad slúži druhý diel dokladu SIPO, ktorý vám bol vydaný pri úhrade platby. Ak ste si doklady neodložili, môžete, na základe písomnej žiadosti alebo žiadosti podanej na tlačive SP ([Žiadosť o info služby](http://www.posta.sk/subory/38341/ziadost-o-info-sluzby-pdf.pdf)) požiadať o vystavenie potvrdenia o úhrade poplatku SIPO. Žiadosť je možné podať na každej pošte a na oddeleniach spracovania SIPO (zoznam kontaktných miest SIPO nájdete [na www.posta.sk](http://www.posta.sk/) v časti kontakty – platobný styk a SIPO).

# Čo robiť, keď mám na SIPO lístku okrem zálohových platieb aj preplatok?

Aj takýto SIPO doklad je potrebné na pošte realizovať, t.j. zaplatiť, alebo si vybrať preplatok, lebo len v takom prípade vie Slovenská pošta rozúčtovať správne všetky položky pre jednotlivé organizácie.

Upozorňujeme, že preplatok je potrené prevziať aj vtedy, ak je vo výške niekoľkých centov!

Neprevzatím výsledného preplatku vznikne rovnaká situácia ako neuhradením celej sumy na úhradu. Ak zákazník doklad nerealizuje (nezaplatí alebo neprevezme preplatok) Slovenská pošta ani jednu z platieb nezaúčtuje a každej organizácii združenej v doklade zasiela informáciu o nerealizovaní platby.

**Prečo mi nechodí informatívny doklad SIPO?**

Od 1.12.2018 nie sú informatívne doklady SIPO zasielané automaticky. V prípade ak požadujete zasielanie informatívneho dokladu v papierovej forme alebo mailom, musíte si o jeho zasielanie požiadať predložením vyplneného tlačiva „[Zmeny SIPO](https://www.posta.sk/subory/38386/zmeny-sipo.pdf)“ na ktorejkoľvek pošte, alebo prostredníctvom aplikácie eSIPO.